Tjedan dana bez ekrana

Nedjelja. Dan bi bio kao i svaki drugi da nakon ustajanja nisam došla sam u kuhinju gdje su me čekali mama, tata, baka te sestre Tara i Tesa. Sjedili su za stolom, a njihova su lica nagovještavala nešto važno. „Dakle...“, počela je mama, „a tata i ja smo zaključili da ste, iako su praznici, previše na mobitelima i da previše gledate televiziju.“ „I... odlučili smo da će cijela naša obitelj tjedan dana biti... bez interneta i televizije“, sporo i nervozno dovršio je tata. „Štooo? Nema šanse! Što ću raditi? Neću znati što se događa u svijetu!“ ljutito sam povikala. Tara je bila bez riječi. Tesa nije loše reagirala: „Pa dobro!“ Ona nije često na mobitelu. Baka je iznenađeno upitala: „Što ću ja raditi ako ne budem mogla gledati 'Dobro jutro, Hrvatska'?“ „Već ćeš nešto smisliti, to je za dobrobit djece. Svojim primjerom moramo pokazati djevojkama da možemo izdržati“, objasnila je mama baki. „Ali, mama…“, pokušah ja. „Ali, tata…“, pokuša Tara. Mama i tata ostali su nepopustljivi.

Mobitele i daljinski upravljač odložili smo na najvišu policu ormara u dnevnoj sobi.

1. dan - ponedjeljak

 Probudila sam se. Nisam čula zvuk bakine omiljene jutarnje emisije, tatinog mobitela, sestrinog dopisivanja… Sjetila sam se - nema interneta. Nisam ustajala iz kreveta. Razmišljala sam što ću raditi. Nema ni škole, to znači da će dan biti još duži i dosadniji. Obično kada se probudim uzmem mobitel i pošaljem vatrice (nešto što skupljam na aplikaciji ako šaljem slike), ali danas nije bilo tako. Ne mogu upaliti ni televiziju u sobi. Ovo će biti dug tjedan.

Ustala sam i otišla u dnevnu sobu. Tata je ležao na krevetu i čini se da je zaspao od dosade. Mama je šivala kao i uvijek (ona barem ima zanimaciju), a baka je dobacila: „Idem u šetnju! Ideš sa mnom?“ Moje su sestre još bile u krevetu. Iz ormara sam čula zvukove poruka na koje neću moći odgovoriti. Pridružila sam se baki u šetnji.

Poslije šetnje mama je probudila tatu i on je predložio da igramo „Uno“. Odigrali smo, nisam pobijedila, a nakon toga igrali smo društvenu igru „5 sekundi“. Ručak je stigao, najeli smo se, ustala sam sa stola i nisam mogla biti na mobitelu kao inače. Umjesto toga uzela sam dnevnik i počela zapisivati što se događa. Tara se ponaša neobično za djevojku bez mobitela, izgleda potpuno normalno. Brzo je došla večer i nismo smjeli gledati televiziju pa smo rano otišli spavati.

2. dan - utorak

 Današnji dan bio je dosadan. Nisam igrala igre s tatom i sestrama, nisam šivala s mamom i nisam išla s bakom u šetnju. Zadala sam si zadatak da smislim plan kako doći do mobitela. U glavi sam vrtjela razne opcije… Kad kasno i čvrsto zaspi, moj tata hrče, a to znači da me nitko neće čuti ako budem iz svoje sobe otišla u dnevnu. Noćas krećem u akciju.

Tiho sam se došuljala do ormara, polako otvorila vrata i napipala svoj mobitel. Imala sam toliko poruka da sam se iznenadila. Poslali su ih Mario i Lea. Oni su također potajno na mobitelima. Na brzinu sam im odgovorila, vratila mobitel i otišla u krevet.

3. dan - srijeda

 Danas mi se ništa nije radilo. Nestrpljivo sam čekala večer. Ovaj put nisam krenula odmah čim sam čula tatino hrkanje, već sam pričekala minutu-dvije kasnije. Odšuljala sam se do ormara i tamo - srela Taru. Znači zato je bila tako opuštena ove dane! Predložila je da se udružimo i zajedno svaku večer idemo do mobitela. Pristala sam, pogledala poruke i otišle smo u krevet.

4. dan - četvrtak

 Danas nisam ništa pisala u dnevnik. Tara i ja čekale smo večer, to jest tatino hrkanje. Ovu večer nismo čule hrkanje, ali smo svejedno otišle do ormara. Pokraj ormara vidjele smo tatino lice, a u rukama je držao svoj mobitel. „Aha!“ šaptom je uzviknula Tara. „Prevarant!“ Tata nije ništa rekao, samo je pokunjeno spustio glavu. Nakon nekoliko trenutaka zamolio je da nikome ne kažemo. Pristale smo.

5. dan - petak

Tara i ja nismo izdržale. Odlučile smo tatu „cinkati“ mami. Za vrijeme ručka Tara je počela: „Dragi ukućani, ovo ne možemo tajiti...“, prepustila je meni da dovršim. „Prošlu noć Tara i ja vidjele smo tatu u sobi s mobitelom.“ Tata nas je ljutito pogledao i htio je nešto reći, ali mama ga je zaustavila i upitala nas: „A što ste vas dvije sinoć radile u dnevnoj sobi?“ „Čula sam zvukove...“, počela sam, „htjela sam pogledati što je to, ali sam se prepala. Pa sam probudila Taru da ide sa mnom.“

Moja je priča bila uvjerljiva pa je mama samo kratko dobacila tati: „Pričat ćemo nasamo!“

 Ovu večer Tara i ja odlučile smo ne ići do ormara da ne bismo susrele tatu.

6. dan - subota

 U dnevnik sam odlučila zapisivati samo noćne avanture. Tara i ja odšuljale smo se do ormara. Tate nije bilo. Ovo nisam rekla Tari, ali ne osjećam se dobro što lažemo obitelji. Nisam imala poruka. Izgleda da su Mario i Lea odustali od mobitela. Tara je imala puno poruka tako da sam je morala čekati da ih sve pročita. Vratile smo se u krevet.

7. dan - nedjelja

Večeras nisam s Tarom otišla do ormara. Pretpostavila sam da nemam poruka. Ovo je zadnji dan bez interneta. Osjećam se pomalo smušeno.

8. dan - ponedjeljak

 Okupili smo se oko stola. Danas natrag dobivamo uređaje. Tata je izvadio daljinski upravljač iz ormara i podijelio nam mobitele. Nisam bila sretna kao što sam očekivala. „Moram vam nešto priznati...“, zastala sam i uzela si zraka, „tata nije jedini koji je noću bio na mobitelu, bile smo i Tara i ja.“ Mama me iznenađeno pogledala, namrštila čelo, no u njezinim sam očima osim ljutnje vidjela i tračak dragosti zbog moje iskrenosti. A tata! Kako je tek njemu bilo drago!

Mama nam je svima oprostila.

Večeras smo igrali „Pogodi tko sam“ i „Pictionary“ u parovima: Tesa s mamom, Tara s tatom, baka sa mnom. Baka i ja smo pobijedile. Najljepša večer bez ekrana!

Tena Ratešić